**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИИЕ**

**ДО**

**МИНИСТЪРА НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Г-ЖА ЛИЛЯНА ПАВЛОВА**

**ВЪПРОС**

От Гроздан Караджов

Народен представител от ПГ „Реформаторски блок“

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

**ОТНОСНО:** Строеж на плаж „Иракли”

**УВАЖАЕМА ГОСПОЖО МИНИСТЪР,**

Днес, в ефира на НОВА телевизия бяха показани любителски кадри, заснети с безпилотен летателен апарат, които показват строеж върху дюните на плажа „Иракли”. Съгласно приетия на 01.03.2016 и обнародван в брой 20/2016 на Държавен вестник Закон за изменение и допълнение на Закона за устройството на Черноморското крайбрежие морският плаж „Иракли”, наред с „Корал” и „Бяла-Карадере”, попада в списъка на морските плажове за природосъобразен туризъм, уреден в същия закон. Според приетата и влязла в сила поправка *„Не се предоставят на концесия или под наем морските плажове за природосъобразен туризъм, включени в приложението към този закон.“*

Като вносител на поправките, предоставящи на тези плажове статут на защитени, Ви уверявам, че философията на тези предложения е плажовете да бъдат запазени натурални и непокътнати - както от временни или преместваеми постройки, така и от постоянни строежи.

Във връзка с гореизложеното е моят въпрос:

Законен ли е строежът на плаж „Иракли”? На какво основание е допуснат строежа върху част от плажната ивица – дюните и какви действия ще предприемете във връзка с горния случай?

**Народен представител:**

Гроздан Караджов